Գրիգոր Մխիթարյան

Գրիգոր Սևակ Մխիթարյան (, ), բրազիլահայ շախմատիստ, Բրազիլիայի կրկնակի չեմպիոն (2012, 2016), գրոսմայստեր 2010 թվականից։ Բրազիլիայի հավաքականի անդամ։

Կենսագրություն 
Ծնվել է 1986 թվականին բրազիլահայ մոր և լիբանանահայ հոր ընտանիքում։ Սովորել է Սան Պաուլույի հայկական դպրոցում։ Շախմատ խաղալ սովորել է հորից՝ 7 տարեկանում։ Այնուհետև պարապել է մարզչի մոտ և չորս տարի անց առաջին անգամ մասնակցել է Սան Պաուլուի նահանգի առաջնությանը՝ գրավելով 22-րդ տեղը։

Բազմիցս մասնակցել է Բրազիլիայի տարբեր տարիքային խմբերի առաջնություններին և հինգ անգամ դարձել մեդալակիր, այդ թվում՝ երկու անգամ հաղթող մինչև 20 տարեկանների պայքարում (2003, 2004)։ Նա նաև երկիրը ներկայացրել է Համաամերիկյան խաղերում (2003 թ. Բոգոտայում դարձել է բրոնզե մեդալակիր մինչև 18 տարեկանների պայքարում) և պատանիների աշխարհի առաջնությունում։

2006 թվականին լրացրել է միջազգային վարպետի նորմը և ստացել այդ կոչումը։

Գրոսմայստերի կոչման հասել է ութ ամսում՝ առաջին նորմը լրացնելով 2009 թվականին Բրազիլիայի 26-րդ առաջնությունում, որտեղ 11 հնարավորից վաստակել է 7½ միավոր և արժանացել բրոնզե մեդալի։ Երկրորդ նորմը Մխիթարյանը լրացրել է 2010 թ. ապրիլին Իսպանիայում, La Laguna մրցաշարում (6 9-ից), իսկ երրորդ և վերջնականը՝ նույն տարվա հունիսին Ռումինիայում կայացած Eforie միջազգային շախմատային փառատոնում՝ 11 հնարավորից վաստակելով 8 միավոր։

Բրազիլիայի անհատական առաջնություններին մասնակցում է 2005 թվականից և այդ ընթացքում նվաճել է չորս մեդալ՝ 2012 և 2016 թվականներին դառնալով հաղթող, 2013 թվականին՝ արծաթե, իսկ 2009 թվականին՝ բրոնզե մեդալակիր։

2013 թվականին Նիդերլանդներում մասնակցել է Tata Steel Chess հեղինակավոր փառատոնի C խմբի մրցաշարին և զբաղեցրել 4-րդ տեղը (8 11-ից)։

Հաջողությունները տարբեր մրցաշարերում 
 2006, Վիտորիա, Իսպանիա՝ 1-ին տեղ
 2008, Մադրիդ, Իսպանիա՝ 1-ին տեղ
 2010, Դիերեն, Նիդերլանդներ՝ բաժանել է 2-րդ տեղը
 2010, Երևան, Հայաստան (Համահայկական խաղերի շախմատի մրցաշար)՝ բաժանել է 1-ին տեղը Տիգրան Լ. Պետրոսյանի և Պողոս Նահապետյանի հետ
 2010, Կալվի, Ֆրանսիա՝ բաժանել է 2-րդ տեղը

Թիմային մրցաշարեր 
Երկրի հավաքականի կազմում Մխիթարյանը երեք անգամ մասնակցել է շախմատի համաշխարհային օլիմպիադաներին
 Շախմատային օլիմպիադա 2010. 4-րդ տախտակ, 3½ 8-ից (+1 =5 -2)
 Շախմատային օլիմպիադա 2012. պահեստային, 3 6-ից (+1 =4 -1)
 Շախմատային օլիմպիադա 2014. 4-րդ տախտակ, 6½ 10-ից (+5 =3 -2)

Վարկանիշ 
Առավելագույն անհատական վարկանիշ ունեցել է 2014 թ. փետրվարին՝ 2572։ Ներկայումս Բրազիլիայի չորրորդ շախմատիստն է։

Վարկանիշի փոփոխության գրաֆիկ

Կապը հայրենիքի հետ 
Գրիգոր Սևակ Մխիթարյանը պորտուգալերենին զուգահեռ տիրապետում է նաև հայերենին։ Առաջին անգամ Հայաստանում եղել է 1999 թվականին, հոր հետ։ Գրիգորը հպարտանում է հայ լինելուց։ Կապեր ունի հայաստանցի որոշ շախմատիստների հետ։ Շատերի հետ շփվում է համացանցով։

Ծանոթագրություններ

Արտաքին հղումներ 
 Գրիգոր Սևակ Մխիթարյանի անձնական քարտը ՖԻԴԵ-ի կայքում 
 Գրիգոր Սևակ Մխիթարյանի պարտիաները 
 Գրիգոր Սևակ Մխիթարյանի անձնական քարտը 365chess.com կայքում
 Գրիգոր Սևակ Մխիթարյանի անձնական քարտը  OlimpBase.org կայքում

Հայ գրոսմայստերներ
Սան Պաուլու քաղաքում ծնվածներ
Բրազիլահայ շախմատիստներ